B. Bugár, podpredseda NR SR: (2001-11-28):
Pán poslanec Benkovský, nech sa páči, máte slovo. M. Benkovský, poslanec: Ďakujem za slovo. Vážený pán podpredseda Národnej rady Slovenskej republiky, vážené panie poslankyne, páni poslanci, dovoľujem si ako predkladateľ zákona z 26. októbra 2001, ktorým sa mení a dopĺňa zákon Národnej rady Slovenskej republiky č. 39/1993 Z. z. o Najvyššom kontrolnom úrade Slovenskej republiky v znení zákona č. 458/2000 Z. z. a zákona Národnej rady č. 303/1995 Z. z. o rozpočtových pravidlách, vráteného prezidentom republiky, uviesť niekoľko stručných poznámok a zaujať stanovisko k návrhom zmien odporúčaných pánom prezidentom. Navrhované úpravy schválené Národnou radou Slovenskej republiky v októbri tohto roku majú ambíciu prispieť k ďalšiemu zdokonaľovaniu kontrolného systému. Hlavným zámerov však je zosúladenie zákona č. 39/1993 o Najvyššom kontrolnom úrade s platnou Ústavou Slovenskej republiky. Zákon vytvára priestor na komplexnú kontrolu verejných financií rozšírením pôsobností na verejnoprávne inštitúcie a fondy a vo vymedzenom rozsahu i na vyššie územné celky a obce. Posilňuje sa tiež nezávislosť Najvyššieho kontrolného úradu, a to tak v oblasti personálnej, ako i rozpočtovej. Pokiaľ ide o dôvody vrátenia zákona prezidentom republiky, tieto považujem z veľkej časti za opodstatnené. Majú však objektívne príčiny. Uvediem len niektoré z nich. Je všeobecne známe, že novela Ústavy Slovenskej republiky nadobudla platnosť k 1. júlu tohto roku. Vzhľadom na niektoré populistické poslanecké návrhy zákonov predložené na 49. schôdzi Národnej rady Slovenskej republiky v máji tohto roku došlo k odloženiu aj tejto novely zákona, čím vznikol stav, keď Ústava Slovenskej republiky sa nemôže do dôsledkov uplatňovať takmer pol roka. Reagujúc na túto skutočnosť, predložil som po jej schválení 18. apríla 2001 novelu zákona o Najvyššom kontrolnom úrade, o ktorej sa v druhom a treťom čítaní rokovalo až 26. októbra. Urobil som tak v záujme vytvorenia podmienok na reálne a plné napĺňanie novely Ústavy Slovenskej republiky od nadobudnutia jej účinnosti. Zámer, ako je všeobecne známe, sa však z uvedených dôvodov nepodarilo realizovať. Od 18. apríla do 26. októbra boli prijaté zákony súvisiace s reformou verejnej správy, najmä v oblasti kompetencií obcí a vyšších územných celkov, ako i majetku obcí a vyšších územných celkov, a dvakrát bol novelizovaný dokonca i zákon č. 303/1995 o rozpočtových pravidlách. Preto pôvodný návrh zákona o Najvyššom kontrolnom úrade, ktorý som predložil, nemohol na tieto skutočnosti reagovať. Navyše práve pozmeňujúcimi návrhmi poslancov Národnej rady sa do zákona dostali kritizované pasáže, ktoré namieta prezident Slovenskej republiky. Vyjadrujem preto súhlas s jednotlivými pripomienkami a návrhmi spoločnej správy. Rešpektujem stanoviská prezidenta v bode 1, a to najmä v súvislosti s platnou Ústavou Slovenskej republiky, s čl. 60, kde sa, žiaľ, nepodarilo pri jeho novele presadiť kontrolu všetkých verejných, t. j. i obecných financií. Nie všetkým nám je jasné, čo sú to vlastne verejné financie, nie všetci sú si vedomí potreby skutočne nezávislej kontroly nakladania s finančnými prostriedkami občanov. Mrzí ma najmä to, že to nechápu alebo nechcú chápať ani predstavitelia samosprávy. V čl. I. v § 2 podporujem druhú alternatívu navrhnutú prezidentom vzhľadom na to, že v prípade prvej by išlo o vypustenie ustanovení už doteraz platného zákona o Najvyššom kontrolnom úrade. V bode 3 spoločnej správy ide o spresnenie a o ochranu kontrolovaného subjektu, keď úrad určí primeranú lehotu. Odporúčam tiež prijať aj bod 4 vzhľadom na už spomínanú opakovanú novelizáciu zákona č. 303 o rozpočtových pravidlách. Termín účinnosti vzhľadom na čas prerokúvania vráteného zákona odporúčam v zhode so spoločnou správou na 1. januára 2002. Na záver chcem zdôrazniť dve skutočnosti. 1. Prijatie zákona o rozširujúcu pôsobnosť Najvyššieho kontrolného úradu na čo najkomplexnejšiu kontrolu verejných financií si vyžaduje aj náš prístupový proces k Európskej únii. Preto ak chceme uspieť v kapitole Finančná kontrola, je potrebné posilniť právomoci a nezávislosť Najvyššieho kontrolného úradu. 2. Schválenie vráteného zákona, ako som už uviedol, umožní reálne uplatňovať novelizovanú Ústavu Slovenskej republiky, osobitne v článku 60, ktorý hovorí o postavení a pôsobnosti Najvyššieho kontrolného úradu aspoň od 1. januára 2002. Preto verím, že poslanci koalície, ale i opozície prejavia svoju zodpovednosť a schvália zákon s pripomienkami prezidenta s potrebnými viac ako 76 hlasmi. Ďakujem za pozornosť a za podporu.